May 13,2017
వరుస ర్యాలీకి బ్రేక్‌
ముంబయి : దేశీయ స్టాక్‌ మార్కెట్ల వరుస ర్యాలీకి శుక్రవారం తెర పడింది. ద్రవ్యోల్బణం, పారిశ్రామికో త్పత్తి భయాల నేపథ్యంలో మదుపర్లు లాభాల స్వీకరణకు మొగ్గు చూపారు. ఈ నేపథ్యంలోనే బీఎస్‌ఈ సెన్సెక్స్‌్‌ 62.83 పాయింట్లు లేదా 0.21 శాతం క్షీణించి 30,188.15కు పడిపోయింది. ఎన్‌ఎస్‌ఈ నిఫ్టీ 21.5 పాయింట్లు లేదా 0.23 శాతం తగ్గి 9,400.90 వద్ద ముగిసింది. రంగాల వారిగా బీఎస్‌ఈలో కన్సూమర్‌ డ్యూరెబుల్స్‌ సూచీ 0.98 శాతం, బ్యాంకింగ్‌ 0.89 శాతం, పవర్‌ 0.81 శాతం, వైద్య సూచీ 0.66 శాతం చొప్పున విలువ కోల్పోయి మార్కెట్లను ప్రతికూలతలోకి నెట్టాయి. మరోవైపు ఐటీ సూచీ 1.16 శాతం, రియాల్టీ 0.81 శాతం, టెక్‌ 0.68 శాతం, ఆటో 0.12 శాతం చొప్పున పెరిగాయి. సెన్సెక్స్‌్‌-30లో ఇన్ఫోసిస్‌ 2.12 శాతం, హీరో మోటో కార్ప్‌ 2.11 శాతం, సిప్లా 1 శాతం, సన్‌ఫార్మా 0.81 శాతం, టాటా మోటార్స్‌ 0.7శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఆసియన్‌ పెయింట్స్‌ 3.04 శాతం, యాక్సిస్‌ బ్యాంకు 2.8 శాతం, ఐసీఐసీఐ బ్యాంకు 1.23 శాతం, అదానీ పోర్ట్సు 1.2 శాతం, హెచ్‌డీఎఫ్‌సీ 0.96 శాతం చొప్పున అధిక నష్టాలు చవి చూశాయి. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.7 శాతం, 0.8 శాతం చొప్పున తగ్గాయి. గ్లోబల్‌ స్టాక్స్‌ యథాతథంగా నమోదయ్యాయి. వాల్‌స్ట్రీట్‌ స్వల్ప నష్టాలు చవి చూసింది. యూరప్‌ మార్కెట్లు యథాతథంగా ముగిశాయి.
మీ స్నేహితులకు రికమెండ్ చెయ్యండి